新凉示同學
作者：黄庭堅
朝代：宋

paragraphs: 西風先自無消息，忽上青林報秋色。
天高月明露泥泥，團扇已從蛛網織。
蛩螿何苦不自聊，入我夜牀鳴唧唧。
似言冰雪催授衣，今者不樂君髮白。
春深花落病在牀，永夏過眼等虛擲。
卷簾昨暮得新凉，空堂呼燈照几席。
豈無熟書試一讀，欲似平生不相識。
今日明日相尋來，百年青天過鳥翼。
夜闌歎息仰屋梁，廢弃寢膳思無益。
吾徒奈何縱嫚遊，君不見禹重寸陰輕尺璧。